Ehdotus neuvoston asetukseksi (EY) Euroopan yhteisöjen virkamiehiin sovellettavien henkilöstösääntöjen ja näiden yhteisöjen muuhun henkilöstöön sovellettavien palvelussuhteen ehtojen vahvistamisesta annetun asetuksen (ETY, Euratom, EHTY) N:o 259/68 muuttamisesta /* KOM/98/0312 lopull. - CNS 98/0176 */



Virallinen lehti nro C 179 , 11/06/1998 s. 0016



Ehdotus neuvoston asetukseksi (EY) Euroopan yhteisöjen virkamiehiin sovellettavien henkilöstösääntöjen ja näiden yhteisöjen muuhun henkilöstöön sovellettavien palvelussuhteen ehtojen vahvistamisesta annetun asetuksen (ETY, Euratom, EHTY) N:o 259/68 muuttamisesta (98/C 179/07) KOM(1998) 312 lopull. - 98/0176(CNS) (Komission esittämä 18 päivänä toukokuuta 1998) EUROOPAN UNIONIN NEUVOSTO, joka ottaa huomioon Euroopan yhteisöjen yhteisen neuvoston ja yhteisen komission perustamisesta tehdyn sopimuksen ja erityisesti sen 24 artiklan, ottaa huomioon komission ehdotuksen, joka on tehty henkilöstösääntökomitean lausunnon saamisen jälkeen, ottaa huomioon Euroopan parlamentin lausunnon, ottaa huomioon yhteisöjen tuomioistuimen lausunnon, ottaa huomioon tilintarkastustuomioistuimen lausunnon, sekä katsoo, että Euroopan parlamentin sisäisissä säännöissä säädetään, että parlamentin jäsenet voivat palkata yhden tai useampia henkilöitä avustamaan heitä tehtävissä, jotka heille on annettu perustamissopimuksessa, kyseiset avustajat hoitavat tehtäviään samankaltaisissa olosuhteissa ja sen vuoksi on perusteltua nimittää heidät ylimääräisiksi toimihenkilöiksi Euroopan yhteisöjen muuhun henkilöstöön sovellettavien palvelussuhteen ehtojen 3 artiklassa säädetyin edellytyksin, kun otetaan huomioon Euroopan parlamentin jäsenten avustajien tehtävien luonne ja vaativuus ja parlamentin jäsenen vapaus päättää palvelukseen otettavien avustajien määrästä ja palkkauksesta edustajan toimeen perustuvien sihteeristön korvausten mukaisesti, on laadittava avustajien luokittelua, palkkaa ja työsuhteen kestoa koskevat säännöt, jotka vahvistetaan Euroopan parlamentin sisäisissä säännöissä, ja Euroopan yhteisöjen muuhun henkilöstöön sovellettavien palvelussuhteen ehtojen III osastoon olisi laadittava uusi artikla, ON ANTANUT TÄMÄN ASETUKSEN: 1 artikla Lisätään Euroopan yhteisöjen muuhun henkilöstöön sovellettavien palvelussuhteen ehtojen 3 artiklaan uusi c kohta seuraavasti: "c) hoitamaan Euroopan parlamentin jäsenen tai jäsenten avustajan tehtäviä kyseisen jäsenen (tai jäsenten) toimikauden ajan," 2 artikla Lisätään Euroopan yhteisöjen muuhun henkilöstöön sovellettavien palvelussuhteen ehtojen 78 artiklan jälkeen 78 a artikla seuraavasti: "78 a artikla Poiketen siitä, mitä näiden palvelussuhteen ehtojen III osastossa säädetään, niihin ylimääräisiin toimihenkilöihin, jotka on palkattu hoitamaan Euroopan parlamentin jäsenen tai jäsenten avustajan tehtäviä, sovelletaan palvelukseen ottamista, työsopimuksen kestoa ja palkkaa koskevia edellytyksiä, jotka vahvistetaan Euroopan parlamentin hyväksymissä täytäntöönpanoa koskevissa yleisissä säännöksissä. Näistä palkkaehtoihin liittyvistä täytäntöönpanoa koskevista yleisistä säännöksistä sekä niihin myöhemmin tehtävistä muutoksista on ilmoitettava toimivaltaiselle budjettivallan käyttäjälle kuukautta ennen niiden voimaantuloa." 3 artikla Tämä asetus tulee voimaan ja sitä aletaan soveltaa seuraavana päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.